**SODOBNI PLES**

(teden od 4.5. do 8.5.2020)

***6. NALOGA***

Drage moje plesalke in plesalci,

upam, da ste preživeli lepe počitniške dni. Spet smo nazaj pri plesu na daljavo. Prosim, če si pozorno preberete še zaključni del tega pisma v katerem so predstavljeni kriteriji ocenjevanja.

Najprej vas vabim, da si preberete **NAŠO POSLANICO OB SVETOVNEM DNEVU PLESA**, ki sem jo oblikovala izhajajoč iz prejetih misli o plesu:

***Ples že od nekdaj ljudi povezuje in v njih vzbudi različne občutke. Je tudi govorica telesa, ki lahko predstavlja stil človekovega življenja. Brez plesa bi bil svet dolgočasen. Čar plesa je neuničljiv.***

***Nam ples veliko pomeni. Ob njem se zabavamo, sprostimo, učimo, uživamo in smo nadvse srečni. S plesom lahko namesto besed pokažemo kar čutimo in kako nekaj doživljamo. Odpelje nas v svet domišljije, v sproščen svet, kjer se počutimo varne in svobodne.***

***Ples je tudi vadba telesa in duha z zdravilnim učinkom. Z njim se lahko duša pozdravi. Vsak lahko pleše kot si želi in zato je ples čudovita dejavnost. Z njim spoznavamo kaj vse zmore naše telo. Plešimo, kot da nas nosi veter in da nas nihče ne more ustaviti. Opozorimo na stvari, ki se dogajajo okoli nas in postanimo pozitivni.***

***Ob svetovnem dnevu plesa svetujemo, da si vzamete čas in se čim več gibajte v ritmih glasbe, ki vam je najbolj všeč. S tem si izboljšate počutje, postanete dobre volje in prijetno utrujeni. Zabavajte se pri plesu in plešite s tistimi ki jih imate radi. Če bi vsi »eksplodirali« preko plesa, bi bilo na svetu mnogo manj nestrpnosti in negative.***

***Zdaj, ko ne moremo obiskovati plesnih vaj, se še bolj zavedamo, koliko nam ples pomeni. Čutiti v plesu povezanost in poslanstvo je to kar si želimo. S plesom premagajmo vse ovire, ki so nam na poti.***

***Plešimo, da bomo zdravi! Plešimo, da bo svet spet takšen kot je bil! Ples je za naš svet!***

**MISLI ZA POSLANICO SO PRISPEVALE:** Zala Ajdnik, Sara Bačič, Alja Bezgovšek, Eva Bezgovšek, Neža Bezgovšek, Nika Bezgovšek, Neža Čepin, Ajda Ferme, Tisa Ferme, Neli Ela Guček, Nina Jančič, Anja Jančič, Alja Kajtna, Zala Kajtna Poženel, Mija Razboršek, Ema Romih, Sara Salobir, Eva Senica, Kiara Stiblik, Tjaša Stupan, Alja Škorjanc, Ema Šolar, Zala Topole, Maša Vavpotič, Lana Verbovšek, Janja Verdel, Ema Vogrinc, Eva Zupanc, Živa Žujić – *Drage moje, hvala za vse lepe misli in osebne izpovedi, ki so pobožale mojo dušo!*

Končno mi je uspelo urediti naš plesni video **»PLESNA KARANTENA«**  in vam tokrat pošiljam link: <https://www.youtube.com/watch?v=Bez2pIjRoPc>. Že vnaprej se opravičujem, če se mi je pri montaži kateri video izmuznil – za enega sem, žal prepozno, že sama ugotovila in se opravičila (zato vam link do Klarinega videa: <https://www.youtube.com/watch?v=GCirjXdOJN8> pošiljam posebej) . Prosim za razumevanje, nabor posnetkov je bil precej velik, kar je seveda zelo pohvalno, ampak lahko da se je pri prenašanju datotek zalomilo. Dostop do videa ni javen, ampak lahko do njega dostopajo samo tisti, ki imajo ta link. Upam, da boste uživali ob ogledu.

Zelo bom vesela kakršnega koli komentarja ☺.

**KRITERIJI OCENJEVANJA**

Jaz si redno beležim vse kar mi pošljete in nekateri ste res zelo pridni.

Glede na to, da bomo šolsko leto zaključili v okrnjeni obliki vas prosim, da do mene prideta **VSAJ DVE OPRAVLJENI PLESNI NALOGI**. Možnosti imate kar nekaj:

* **plesna kritika** (prosim pošljite fotografijo vašega zapisa v plesni dnevnik),
* **plesni video** (vsi tisti, ki mi video posnetka niste poslali in bi želeli imeti to nalogo vseeno opravljeno, lahko to storite naknadno),
* **video posnetek ene izbrane vaje plesne tehnike** (podrobneje so predstavljene v 3. nalogi, ki smo jo imeli od 6.-10.4.2020),
* **misel o pomenu plesa – plesna poslanica**,
* **izbirne vsebine** - lahko naredite kakšno kratko predstavitev iz zgodovine plesa ali predstavite plesne zvrsti, itd.
* Ustvarjalci za državno tekmovanje OPUS 1 imate za vaše ustvarjalno delo tudi že eno kljukico.

Verjetno sami veste, če ste že opravili dve nalogi, drugače pa me pokličite (041 591 644) ali mi pišite na medved.spela@gmail.com in skupaj preverimo, če imamo skladno evidenco opravljenih nalog. Res vas spodbujam, da si vzamete čas tudi za ples, saj s tem ne bo dilem okoli odličnih ocen. ☺

Vedno sem vam na voljo.

Vse dobro želim in ponovno vas srčno objemam na daljavo,

Špela Medved.